Կուսակցական միաւորներու իմաստով, մենք ներկայութիւն ունինք չորս նահանգներու մէջ՝ Քալիֆորնիոյ, Արիզոնայի, Նեւատայի եւ Թեքսասի: Կեդրոնը Հարաւային Քալիֆորնիան է: Ունինք 18 կոմիտէութիւններ (այսպէս կը կոչուին կուսակցական միաւորները) եւ 17 կեդրոններ, որոնց մեծ մասը կը պատկանի կուսակցութեան, իսկ մէկ-երկուքը՝ վարձով է: Մեր կուսակցական միաւորներն ու կեդրոնները կը գործեն Կլենտէյլի, Փասատինայի, Նորթ Հոլիվուտի, Սան Ֆերնանտօ Հովիտի, Նորթ Վալիի, Մոնթեպելլոյի, Լա Քրեսենթայի, Պըրպենքի, Թորընսի, Օրենճ Քաունթիի, Հոլիվուտի եւ Սան Տիէկոյի մէջ: Հիւսիսային Քալիֆորնիոյ պարագային՝ Ֆրեզնոյի, Սան Հոզէի, որուն կեդրոնը բացուեցաւ վեց ամիս առաջ Սիլիքըն Հովիտի մէջ, եւ Սան Ֆրանսիսքոյի մէջ: Արիզոնայի մէջ կը գործեն Ֆինիքսի, Նեւատայի մէջ՝ Լաս Վեկասի, իսկ Թեքսասի մէջ՝ Հիւսթընի մարմինները: Ներկայիս աշխատանք կը տանինք նաեւ Տալըսի մէջ: Այս բոլորէն անկախ, ունինք «Շանթ» ուսանողական միութիւնը, որ, ուրախ եմ ըսելու, թէ վերաշխուժացման եւ վերածնունդի լուրջ ապացոյցներ ցոյց կու տայ եւ կը գործէ յատկապէս Հարաւային Քալիֆորնիոյ մէջ: